b'\n_START_ARTICLE_\nFluorescein\n_START_SECTION_\nKemijske in fizikalne lastnosti\n_START_PARAGRAPH_\nAbsorpcijski maksimum spojine je 494 nm, valovna dol\xc5\xbeina oddane svetlobe pa je 521 nm v vodi (zelena barva). Disociacijska konstanta kisline (pK\xe2\x82\x90) je 6,4, izozbesti\xc4\x8dna to\xc4\x8dka, tj. enaka absorpcija pri vseh vrednostih pH, pa je pri 460 nm.\n_START_SECTION_\nDerivati\n_START_PARAGRAPH_\nObstaja veliko derivatov fluoresceina, kot je fluorescein izotiocianat (FITC). Slednji je pravzaprav fluorescein, ki vsebuje na dnu obro\xc4\x8da izotiocianatno funkcionalno skupino (-N=C=S), ki tako nadome\xc5\xa1\xc4\x8da vodikov atom. Tovrsten derivat je reaktiven proti aminskim funkcionalnim skupinam na proteinih znotraj celic. Naslednji pogosti derivat je NHS-fluorescein, ki vsebuje sukcinimidil-estersko funkcionalno skupino. Obstaja \xc5\xa1e mnogo drugih derivatov za uporabo v kemijskih in biolo\xc5\xa1kih znanostih, ki imajo modificirane funkcionalne skupine, fotostabilnost ali spekter oddane svetlobe.\n_START_SECTION_\nSinteza\n_START_PARAGRAPH_\nPrvo sintezo fluoresceina je izvedel Adolf von Baeyer leta 1871. Lahko se ga sintetizira preko Friedel-Craftove reakcije iz anhidrida ftalne kisline in resorcinola ob dodatku cinkovega klorida (ZnCl\xe2\x82\x82) kot katalizatorja.\n_START_SECTION_\nHidrogeografija\n_START_PARAGRAPH_\nOd leta 1871 se pod imenom Uranine uporablja pri hidrogeografiji uporablja za ugotavljanje naravnih vodnih tokov ter za raziskovanje onesna\xc5\xbeenosti, nasplo\xc5\xa1no pa tudi za ugotavljanje razpok pri vodovodnih in kanalizacijskih sistemih.\n_START_SECTION_\nRaziskave\n_START_PARAGRAPH_\nV celi\xc4\x8dni biologiji se izotiocianatni derivat uporablja za ozna\xc4\x8devanje dolo\xc4\x8denih tipov celic pri fluorescen\xc4\x8dni mikroskopiji, saj se lahko fluorescein ve\xc5\xbee na dolo\xc4\x8deno protitelo, ki se nato ve\xc5\xbee specifi\xc4\x8dno na celico. Poleg tega se lahko spojino konjugira z nukleotidom (natan\xc4\x8dneje z nukleozid trifosfati ali NTP) in se vklju\xc4\x8di v hibridizacijske sonde za in situ hibridizacijo. Sonde se nato lahko detektira preko fluorescence (fluorescen\xc4\x8dna in situ hibridizacija ali FISH), ali pa se uporabi dolo\xc4\x8deno protitelo, ki se ga dolo\xc4\x8di imunohistokemijsko. V slednjem primeru se skupaj z digoksigeninom, ki je vezan na dolo\xc4\x8den protein, ozna\xc4\x8duje dva gena v istem vzorcu.\n_START_SECTION_\nMedicina\n_START_PARAGRAPH_\nPri oftalmologiji se kapljice s fluoresceinom uporablja za diagnosticiranje odrgnin in vnetij ali oku\xc5\xbeb ro\xc5\xbeenice, saj se na mestu po\xc5\xa1kodb fluorescein kopi\xc4\x8di, ki po osvetlitvi z modro svetlobo oddaja rumeno svetlobo.  _NEWLINE_Pri angiografiji se fluorescein uporablja za diagnosticiranje bolezni o\xc5\xbeilja, pa tudi tumorjev na podro\xc4\x8dju o\xc4\x8desa in mo\xc5\xbeganov.\n_START_SECTION_\nToksi\xc4\x8dnost\n_START_PARAGRAPH_\nTopi\xc4\x8dni (omejeno na dolo\xc4\x8den predel), peroralni in predvsem intravenozni na\xc4\x8din uporabe fluoresceina lahko povzro\xc4\x8di stranske u\xc4\x8dinke, kot so slabost, bruhanje, koprivnica (urtikarija), akutna hipotenzija (prehodno zmanj\xc5\xa1ani krvni tlak), anafilakti\xc4\x8dni \xc5\xa1ok, sr\xc4\x8dni zastoj in nenadna smrt.'